玉融陳心我諸友蕭寺讀書
作者：熊禾
朝代：宋

paragraphs: 偶成汗漫遊，邂逅得良際。
畏途日如湯，且作旬日憩。
居然二三友，讀書此蕭寺。
古人固有之，豈意見吾世。
人生各有營，壯歲多穢氣。
紛紛陌上兒，倥傯名與利。
借曰未有知，蚩蚩事遊戲。
妖艷東家桃，醲鮮西鄰醉。
北山鬬雙陸，南園賞新荔。
誰能空山中，作此窮活計。
滿架儒先書，學成欲何濟。
真如嚼餘甘，泊然味無味。
是中有何好，吃吃不小置。
拱手對我言，此亦各有志。
童蒙本無知，未省學何事。
珍重希賢人，爲我重指示。
蔗境初未佳，漸久乃有嗜。
况茲得摳承，詎敢萌厭棄。
我聞重欣然，疑慮亦隨繼。
言之豈云艱，守此諒非易。
勇銳亦易能，堅苦方可畏。
河汾有禮樂，興邦定房魏。
燕山有義方，儀儼真世瑞。
斯人未云多，斯道今豈墜。
君看春後花，臘前已根蒂。
勗哉記斯言，晨夕慎無替。